পুলৱামাদা লান্দারকপদা প্রধান মন্ত্রীনা পীখিবা ৱারোল

প্রধান মন্ত্রী নরেন্দ্র মোদীনা হায়খ্রে, পুলৱামাদা লান্দারকপদা চেন্নবশিং চৈরাক পীগনি। তেরোরিস্তশিংবু চংজফম পীখিবশিং অমসুং মতেং পাংখিবশিং অচৌবা অশোইবা অমা তৌখ্রে অমসুং মদুগী মহয় ফংগনি হায়না মহাক্না চেকশিনৱা হায়খ্রে। মনীং তৌনা খুৎ হন্নবা সেক্যুরিতী ফোর্সশিংদা অয়াবা পীখ্রে হায়না ফোংদোক্লদুনা ভারত লৈখা তাহনগনি হায়বগী মঙলানদা হিংদনবা প্রধান মন্ত্রীনা পাকিস্থানদা চেকশিনৱা হায়খ্রে। নই দিল্লী রেলৱেজ স্তেসন্দা নই দিল্লী অমসুং ঝান্সীগী মরক্ত চেনগদবা বান্দে ভারত এক্সপেস লমথাবা থৌরমদা ঙসি মহাক্না মীয়ামদা ৱা ঙাংখি। মহাক্না মীয়ামদা পীখিবা ৱারোলগী শরুক খরা মখা পীরি। “পুলৱামাদা লান্দারকপদা থৱায় কৎখ্রবা লান্মীশিংদা ঐনা ইকায়খুম্নবা উৎচরি। লৈবাক অসিগীদমক মখোয়না মখোয়গী থৱায় কৎখিবনি। মখোয়গী নুংশিরবা ইমুং-মনুংগী মীওইশিং লৈখিদ্রবা ইমুংশিংগী অৱাবদা ঐনা থম্মোয় শোক্না শরুক য়াজরি। থৌদোক অদু উবদা নখোয় য়াম্না শাওরে অমসুং নখোয়গী ঈ শাগৎলে হায়বা ঐ খঙলে। তাঞ্জা অসিদা লমন খুমনীংবগী ৱাখল ফাওবা অসি মশানা তাবনি। সেক্যুরিতী ফোর্সশিংদা ঐখোয়না মতিং তৌনা থবক তৌনবা অয়াবা পীরে। ঐখোয়গী সেক্যুরিতী ফোর্সশিংগী থৌনাদা ঐখোয়না মপুংফানা থাজবা থম্লি। মীয়াম্না মমা লৈবাক নীংদুনা ঐখোয়গী এজেন্সিশিংদা অচুম্বা ই-পাউ পীদুনা ঐখোয়না তেরর লাকশিনবগী থবক কনখৎহনবা ঙমগনি হায়না ঐনা থাজৈ। তেরর লুপশিং অমসুং মখোয়বু চংজফম পীরিবশিংদা ঐনা হায়নীংলি মদুদি মখোয়না অচৌবা অরালবা অমা পাংথোকখ্রে। মখোয়না তৌখিবা থবকশিং অদুগী মহয় মখোয়না ফংগনি। ঐনা লৈবাক্কী মীয়ামদা থাজবা পীরি মদুদি থৌদোক অসিদা চেন্নবশিং মতিক চাবা চৈরাক পীগনি। ঐখোয়দা চৈরিবশিং অদুগী ৱাখল্লোন ঐনা খঙই। মখোয়গী হক মপুংফানা লৈ। অদুবু, ঐনা ঐগী মরূপশিংদা হায়জরি মদুদি, মসি য়াম্না লুবা অমসুং পুক্নীং নুংশিবা থৌদোক্নি অমসুং কিহল্লকপগী থবকশিং অসি মায়োক্ননবা লৈবাক অসিনা লেপ্লি। রাজনিতীগী ওইবা ৱাফম তোক্লগা ঐখোয়না খোল্লাউ অমত্তা ওইনা লাউগদবনি। ঐখোয় লৈবাক অমত্তনি, তেররগী মায়োক্ত থেংননবা ঐখোয় অমত্তা ওইনা লেপ্লি, লান অসি ঐখোয়না ঙমগনি হায়বা পাউজেল অসি ঐখোয়না মালেমগী মীয়ামদা য়ৌহনগদবনি। হান্নদগী হৌনা মালেমগী লৈবাক কয়ানা ইন্থোকতুনা থম্লবা ঐখোয়গা য়ুমলোন্নরিবা লৈবাক অসি নীংবা কাইবা ফিবম অমদা লৈরি, লৈবাক অসিনা ভারত অসি মরাই চাইথহনগনি হায়না লৈবাক অসিনা ফত্তবা থবক কয়া পাংথোক্লি। ঐনা ফোংদোক্লি মদুদি ভারত লৈখা তাহনগনি হায়না মোন্দ্রং শান্নবগী থবক লেপকদবনি। শেন-থুমগী ফিবম শোক্লবা ঐখোয়গা য়ুমলোন্নরিবা লৈবাক অসিনা খঙগদবদি মখোয়না হোৎনরকপা খুদিংমক মাইথিবা ফংগনি অমসুং নীংবা কাইগনি হায়বসিনি। অসিগুম্বা লম্বীদা চৎলিবশিং মশা-মরোমদোম মাংহঞ্জৈ হায়বসি মতমনা হঞ্জিন-হঞ্জিন উৎলবনি। ঐখোয়না চৎলিবা লম্বী অসি চাউখৎপগী লম্বীনি। অসিগুম্বা থৌদোক অসি ভারতমচা ক্রোর ১৩০না মতিক চাবা পাউখুম পীগনি। অচৌবা লৈবাক কয়ানা মসিগী লান্দারকপা অসি কন্না য়ানীংদবা ফোঙদোরক্লি অমসুং ভারতকী তুংদা লেপ্লি অমসুং ভারতপু শৌগৎপা ফোংদোক্লি। ঐনা লৈবাকশিং অসিবু থাগৎলি অমসুং মালেমগী ওইনা তেরোরিজম থেংননবা পুন্না খুৎশম্নদুনা চৎমিন্ননবা ঐনা হায়জরি। তেরোরিজম থেংননবা লৈবাকশিংনা অমত্তা ওইনা থবক তৌরবা মতমদা তেররগী অকিবশিংদগী ঙাকথোকপা ঙমগনি। মরূপশিং, পুলৱামাদা লান্দারকপা মতুংদা, ঐখোয়না ৱাখল নুংঙাইতবগা লোয়ননা য়াম্না শাওনীংলি। ঐনা নখোয়দা হায়রি, লৈবাক অসিনা অসিগুম্বা থবকশিং অসি ফজনা মায়োক্নগনি। ভারতনা লৈদুনা চেল্লোই। ঐখোয়গী থৌনা ফরবা লান্মীশিং মখোয়গী থৱায় কৎখি। অথৌবশিং অদুনা মঙলান অনি খক্তদা হিংখি- লৈবাক অসি ঙাকশেনবা অমসুং লৈবাক অসিগী নুংঙাই-য়াইফবা ঙাকপা। ঐখোয়গী অথৌবশিং ঐনা ইকায়খুম্নরি, মখোয়গী বর নীজরি অমসুং লৈবাক অসিগীদমক মখোয়গী থৱায় কৎখিবা মখোয়না মঙজরম্বা মঙলানশিং অদু মঙফাওননবা ঐখোয়না অখাকপা লৈতনা হোৎনগনি। ঐখোয়গী অথৌবশিং ইকায়খুম্নবা উৎপা ওইনা চাউখৎপগী লম্বীদা হেন্না চংশিন্নবা ঐখোয়না কন্না হোৎনগনি। বান্দে ভারত এক্সপ্রেস থবক ওইনা পাংথোক্নবা হোৎনরিবা ইঞ্জিনিয়র, শিন্মীশিং ঐনা থাগৎচরি। চেন্নাইদা শাবা ত্রেন অসিনা ঙসি নই দিল্লীদা ঝান্সী ফাওবা চেনবা হৌরগনি। মসি এক ভারত, শ্রেস্থ ভারত অমসুং বন্দে ভারত অমগী থৌনানি”।